
Колосален труд, Елада и Pum в полската литература през XIX u ХХ век (Избрани 
аспекти) е плод на дългогодишните изследвания на Калина Бахнева. От една страна 
той отразява и допълва преподавателския й подход, но в същността си представлява 
съпоставително изследване върху основополагащата роля на философското и есте- 
тическо наследство на средиземноморската античност за развитието на полската 
изящна словесност. На пръв поглед организирана по тематологичен принцип, кни- 
гата същевременно проследява историята на полската литература от ХІХ и ХХ век. 
Монографията обаче многократно надхвърля обичайната история на литературата. 

Скромно представяната като българска, а всъщност собствено бахневска и при- 
носна, концепция за история на полската литература убедително доказва некласицис- 
тичността на Просвещението, утвърждава Миколай Семп-Шажински и Пьотр Скарга 
като барокови автори, Длугош - като ренесансов, представя романтическото по дух 
творчество на Сенкевич, а романите на зрелия позитивизъм - като даващи начало 
на полската модернистична белетристика. Диалогизирайки с античната и западно- 


европейска мисъл и опонирайки на полската полонистика, Елада и Рим значително 

разширява и надгражда лекционния курс на Калина Бахнева, която чертае дървото 
на полската литература. 

Книгата е построена в диалог с основни трудове не само на полската, но и на 
българската полонистика: Боян Пенев, Боян Биолчев, Панайот Карагьозов, Маргрета 
Григорова, Николай Даскалов, Камен Рикев, като подава ръка дори и на прохож- 
дащите изследователи. Прави впечатление тясното сътрудничество с бивши докто- 
ранти, асистенти и студенти на авторката (Камен Рикев, Радостина Петрова, Явор 
Василев), чиито преводи са включени в тома. Пламенен и откровен последовател на 
Боян Пенев и по отношение на историята на Духа, и по отношение на наративизи- 
рането й, Калина Бахнева същевременно прави трезв анализ на делото му - фокус на 
нейните занимания от най-ранни години. Затова и в основния текст, както и в текста 
под линия, се следва (по маниер и дух) заветът на доайена на българската полонис- 
тика дадени елементи в различни епохи да се сравняват чрез установяване на гене- 
зиса и развитието им, като се тръгва от съпоставка със западноевропейските влияния. 

Наред със синхронните взаимовръзки (напр. Мицкевич - Словацки, Норвид 
- Словацки) монографията представя и множество диахронни срезове: Словацки 
- Херберт - Сенкевич, Кохановски - Мицкевич - Каспрович, Нарушевич - Словацки 
- Гали др. Елада и Рим продължава и започнатите в Преселенията на художест- 
веното слово (ВаБпеуа 1993) изследвания на авторката върху преводната рецепция 
и критиката на превода, като ги обогатява с български паралели (Каспрович - Ли- 
лиев, Траянов). Монографията надгражда и критическата рецепция на Мицкевич 
в България с детайлно разглеждане на лозанските и парижките лекции на романтика, 
като представя разграничението гръцко / римско и посочването на доминантната 
роля на латинската художествена мисъл според автора на Задушница. Така е изведена 
и връзката между Пан Тадеуш и лекциите на Мицкевич. Други линии на развитие 
на полската мисъл са проследени през Словацки - Сведенборг - Милош, Словацки 
- Семп Шажински - Римкевич, Словацки - Мичински, Гал - Кадлубек - Крашицки - 
Потоцки - Словацки - Крашевски, Крашински - Сенкевич - Каспрович. 

Забележителен момент в изследването представлява интерпретацията и взаим- 
ното четене на романтиците. Оказва се, че през призмата на романтическата дейст- 
вителност може да се проследи и разкаже цялата история на полската литература. 
Същевременно монографията интегрира и своеобразен курс по полски исторически 
и културни реалии. Наред с тясната си специализираност обаче книгата би представ- 
лявала интерес за широк кръг хуманитаристи, особено за литературни историци, фи- 


лософи и изследователи на културните феномени на Античността. 

Изследователката предлага неочаквани прочити на предмодернистични тек- 
стове през призмата на Барт, Рикьор и Дерида, в които същевременно отекват и гласо- 
вете на поканените от Полша гост-лектори на софийската полонистика през годините. 
По този начин слово и дело на Калина Бахнева се сливат в цялостен, плътен продукт на 
зряла литературоведска и културоложка мисъл. Монографията води диалог с редица 
изследвания на Невена Панова (прецизен научен редактор на изданието), Богдан Бог- 
данов, Боян Манчев, а главата Мултикултурализъм? може да бъде четена редом с осо- 
бено актуалните през 2020-2021 тези на Джорджо Агамбен за извънредното положение 
(Agamben 2020) и брой 19 на сп. Пирон с водещ редактор Стилиян Йотов (Yotov 2020). 

Особено приносна е частта за полската рецепция на ницшеанския трагически 
мит За такъв театър е мислил Вагнер..., която надскача пряката задача да контекс- 
туализира делото на Станислав Виспянски. Ценни и като самостойни текстове, от- 
делните глави следва да се четат последователно като книжна цялост, за да се види 
общата картина на полската литература от средновековните хроники до наши дни. 
Монографичното изследване върху културотворческата функция на Елада и Рим вли- 
тературното развитие на Полша през ХІХ и ХХ век утвърждава тезата, че в ситуация 
на лична и обществена криза представата за поляка като творение на културната 
и религиозната Latinitas се „пропуква“, отстъпвайки място на елинското и npa- 
вославното начало (стр. 24). Тази теза се аргументира с анализите на Дневника на 
Словацки, драмата Лила Венеда, поемата Крал Дух, лекционната идея за Славянска 
църква на Мицкевич и ранното му поетическо творчество, както и предсмъртната 
му кореспонденция, които според авторката отреждат на Slavia Оп” одоха ролята 
на спасително начало за индивидуалния и колективния полски дух (стр. 24). Задъл- 
бочената работа по полските контекстуализации на Средиземноморската античност 
е увенчана с 19 приложения, резюмета на полски и английски език, показалец на 
имената. Убедена съм, че дори в рамките на една научна рецензия е приемливо да се 


изрази възхищение от огромния труд и ерудиция на Калина Бахнева. 

